মাসুদা ভাট্টি- ইলিয়াস কাঞ্চন নামে একজন নায়ক আছেন আমাদের। তিনি তার স্ত্রীকে হারিয়েছিলেন সড়ক দুর্ঘটনায় কুড়ি বছরেরও বেশি সময় আগে। তারপর থেকে তিনি একটি মাত্র স্লোগানকে সামনে রেখে কাজ করে যাচ্ছেন, ‘নিরাপদ সড়ক চাই’। আমরা কখনোই তার পাশে গিয়ে সম্মিলিতভাবে দাঁড়াইনি। একেকটি দুর্ঘটনা ঘটেছে, আমরা হারিয়েছি আমাদের প্রিয়জনদের আর তখনই সাংবাদিকরা কেবল ইলিয়াস কাঞ্চনের কাছে গেছেন মন্তব্যের জন্য কিংবা তাকে ডাকা হয়েছে টকশোতে অতিথি হিসেবে। ব্যাস এ পর্যন্তই। নিরাপদ সড়ক চাই – আন্দোলনটি এ পর্যন্ত এটুকুই। কিন্তু যে মুহূর্তে রমিজ উদ্দিন হাইস্কুলের ছাত্রছাত্রীদের ওপর বাস তুলে হত্যার পরে স্কুল/কলেজের শিক্ষার্থী শিশু-কিশোররা রাস্তায় নেমে এলো সেই একই স্লোগান নিয়ে, তখনই আমরা ঝাঁপিয়ে পড়লাম তাদের উস্কে দিতে। প্রথম অভিনন্দনের ধাক্কা কেটে গেলো প্রথম দিনের আন্দোলন শেষে, দ্বিতীয় দিন থেকেই শুরু হলো তাদের রাজনৈতিকভাবে ব্যবহারের কৌশল নির্ধারণে নানাভাবে শলা-পরামর্শ দেওয়া। তৃতীয় দিনে তা হয়ে পড়লো সম্পূর্ণ রাজনৈতিক একটি ভয়ঙ্কর দোষারোপের খেলায় – মাঝখানে রাজপথে দাঁড়িয়ে রইলো শিশুরা, নিরাপত্তাহীন এবং বহুমাত্রিক ঝুঁকি নিয়ে।